Author: administrator
Last saved by: Lipnicky Milan
Company: Abyss

Dôvodová správa
A. Všeobecná časť
Ministerstvo financií Slovenskej republiky predkladá na rokovanie vlády Slovenskej republiky návrh novely nariadenia vlády SR č. 668/2004 Z. z. o rozdeľovaní výnosu dane z príjmov územnej samospráve v znení neskorších predpisov na základe návrhu Ministerstva školstva, vedy, výskumu a športu Slovenskej republiky. 
Cieľom návrhu je upraviť znenie nariadenia vlády č. 668/2004 Z. z. v nadväznosti na zmeny schválené  zákonom č. 182/2017 Z. z., ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ktorým sa menia a dopĺňajú niektoré zákony vo vzťahu ku kritériám a  spôsobu prerozdeľovania podielových daní pri financovaní činnosti školských klubov detí od 1. januára 2018.
V súčasnosti je kritériom pre rozdeľovanie podielových daní vo vzťahu k financovaniu činnosti školských klubov detí počet všetkých žiakov základnej školy. 
V novom znení § 7a ods. 1 písm. h) zákona č. 597/2003 Z. z. účinnom od 1. septembra 2017 sa na účely rozdeľovania a poukazovania výnosu dane z príjmov obciam na nasledujúci kalendárny rok ustanovuje zbieranie údajov o počte žiakov v školských kluboch detí z nultého až piateho ročníka základnej školy podľa stavu k 15. septembru začínajúceho školského roka. To znamená, že prideľovanie finančných prostriedkov na činnosť školského klubu detí sa nebude realizovať podľa počtu všetkých žiakov základných škôl k 15. septembru začínajúceho školského roka zriadených na území obce.
Návrh nariadenia reaguje na problémy obcí pri financovaní činnosti školských klubov detí z dôvodu nedostatku pridelených finančných prostriedkov. Ide o školy zriadené obcou, v ktorých školské kluby detí navštevuje viac ako 50 % žiakov školy. Podielové dane pre obce na činnosť školského klubu detí sa rozdelia na základe počtu prijatých detí, pričom kritériom budú žiaci nultého až piateho ročníka základnej školy, ktorí sú najpočetnejšou skupinou, ktorá navštevuje školský klub detí.
	Z uvedeného dôvodu je potrebné pristúpiť aj k zmene hodnoty koeficientu na dieťa školského klubu detí, na ktoré sa budú finančné prostriedky rozdeľovať z pôvodnej hodnoty 1,6 na 6. 
	V predmetnej novele nariadenia sa zároveň z dôvodu efektívnejšieho prerozdeľovania finančných prostriedkov na dieťa materskej školy navrhujú upresniť hodnoty koeficientov na dieťa materskej školy pre materské školy v zriaďovateľskej pôsobnosti obce s počtom nepresahujúcim 25 detí, aby s klesajúcim počtom detí v materskej škole rovnomernejšie rástol aj objem pridelených finančných prostriedkov na dieťa materskej školy. Zmenou hodnôt koeficientov sa nemení objem prostriedkov na kritérium materské školy.
Navrhovaný materiál nemá finančný dopad na štátny rozpočet ani na rozpočet územnej samosprávy. Prehodnotenie podmienok rozdeľovania výnosu dane pre obce má dopad len na rozpočty jednotlivých subjektov, pričom z celkového hľadiska sú dopady vzájomne vykompenzované. Návrh nemá vplyvy na podnikateľské prostredie, vplyvy na sociálnu oblasť, vplyvy na životné prostredie, vplyvy na informatizáciu spoločnosti ani vplyvy na služby pre občana.
Účinnosť predpisu sa navrhuje 1. januára 2018 a umožňuje použiť aktualizované znenie pre výpočet podielu obcí na dani z príjmu fyzických osôb už od začiatku roka 2018.
Návrh nariadenia je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.